text: Stemningen anspændt - med pil opad
  20 september 2011 kl. 12.19
  Stemningen i Esbjerg er anspændt- med pil opad. Det siger talsmand for foreningen af tidligere bandemedlemmer , Michael Green, i dag til TV SYD.
  Den forhenværende rocker arbejder i dag i foreningen MTB, som har til formål at støtte bandemedlemmer, der ønsker at forlade miljøet. Og foreningen støtter også fængslede rocker-medlemmer, som ønsker at lægge det kriminelle liv bag sig.
  
  Der bliver ikke mere ro
  Michael Green vurderer, at etableringen af en regulær Bandidos-afdeling i Esbjerg vil få konflikten til at blusse op - og måske ende i en regulær krig. 
  - Der er ingen grund til at tro, at der vil blive mere ro i Esbjerg efter det her, siger han.  
  Politiet har siden Hells Angels kom til byen i juli haft visitationszone i den indre by - og omkring HAs klubhus. Det har ført til mange anholdelser og utryghed blandt borgerne. Omkring Bandidos' tilholdssted i Finlandsgade har flere beboere udtrykt at de gerne vil flytte. Tre naboer har taget konsekvensen af rocker-konflikten og er flyttet. 
  Hør mere i TV SYD kl. 19.30.
  